Banedanmark dropper Huawei-udstyr

Bekymringen for kinesisk spionage, har nu for første gang fået konkrete konsekvenser herhjemme. Banedanmark har, ifølge Politiken, annulleret en kontrakt med Huaweis største partner i Danmark, NetNordic. Aftalen betød, at NetNordic og Huawei skulle levere fiberoptisk netværksudstyr til den danske jernbane. Udstyr, der skulle håndtere digital trafik i Banedanmarks netværk, der anses for at være såkaldt ”kritisk infrastruktur”.

Aftalen blev indgået i november 2018 og skulle gælde i seks år. Ifølge avisen er Banedanmarks forklaring på den pludselige annullering af aftalen, at der i udbuddet ikke var blevet indskrevet krav om cybersikkerhed.

Af fortrolighedshensyn vil Banedanmark ikke kommendere den specifikke kontrakt, der nu er blevet annulleret.

Så sent som tirsdag måtte forsvarsminister Claus Hjort Frederiksen (V) på et åbent samråd redegøre for Huaweis rolle i dansk teleinfrastruktur. I Folketinget har både SF og DF tilkendegivet, at de ønsker Huawei udelukket fra det kommende 5G-netværk. På mødet sagde ministeren, at der ikke eksisterer nogen lov der kan ekskludere Huawei fra udbygningen af 5G-netværket herhjemme.

Banedanmark dropper Huawei-udstyr